د چین او روسیې سره د اړیکو په اړه د اوباما نظر
ولسمشر اوباما د چین سره د امریکا د اړیکو په اړه خوشبیني څرګنده کړه، خو ویې ویل چې د روسیې سره د امریکا د اړیکو په اړه "لږ خوشبین" دی.
د امریکا ولسمشر باراک اوباما د چهارشنبې په ورځ د چین او روسیې سره د امریکا د اړیکو په هکله خپل نظر څرگند کړ. ښاغلي اوباما د چین سره د امریکا د اړیکو په اړه خوشبیني څرګنده کړه خو د روسیې سره د امریکا د اړیکو په اړه یې خوشبیني نه ده څرګنده کړې. ښاغلي اوباما په واشنګټن کې د امریکا د لویو تجارتي مؤسسو او شرکتونو د رئیسانو سره غونډه درلوده او د هغوی پوښتنو ته یې ځوابونه وویل. ولسمشر اوباما د چین ولسمشر شي جین پينګ وستایه او هغه په اړه یې وویل «هغه له دینگ شاو پینگ نه وروسته تر بل هر چا ډیر ژر زیات واک ترلاسه کړی دی. د یو نیم کال یا دوو کلنو نه ورسته، په چین کې دننه د هغه واک هر کس متاثر کړی دی.» خو ښاغلي اوباما وویل چې د ښاغلي شي دغه زیات واک اختیار په بشري حقوقو او د ناراضیانو په ځپلو کې یو لړ خطرونه هم راپیدا کړي دي. ولسمشر اوباما زیاته کړې ده چې د چین ولسمشر زیات نېشنلزم ته مخه کړې او خپل گاونډیان یې وارخطا کړي دي. ښاغلي اوباما وویل چې دی د روسیې سره د اړیکو په برخه کې دومره خوشبین نه دی او په خاص ډول د جمهور رئیس ویلادیمیر پوتین سره. هغه په یوکراین کې د ښاغلي پوتین مداخله او هغه گواښونه وغندل چې روسیې خپل نور گاونډي هیوادونه ور سره مخامخ کړي دي. هغه وویل چې د امریکا او روسیې ترمنځ د اړیکو په اړه «لږ خوشبین» دی. ولسمشر اوباما په پوتین باندې په دې انتقاد وکړ چې په اوکراین کې یې مداخله کړې او د روسیې ګاونډیانو ته ګواښ متوجه کوي. ولسمشر اوباما وویل چې پوتین «د ځان نه یو نېشنلست جوړ کړی، د روسیې پخوانی سیاست تعقیبوي چې خپل ګاونډي هیوادونه ویروي او خپل اقتصاد ته تاوان رسوي. اقتصادي بندیزونو د دوی په اقتصاد باندې ډیر تاثیر کړی.» د امریکا ولسمشر وویل چې د اوکراین په اړه د پوتین دریځ په روسیې کې دننه د هغه دریځ غښتلی کوي خو د روسیې نه دباندې بیا هغه منزوي کوي. په امریکا کې د سیاست په اړه، ولسمشر اوباما ژمنه وکړه چې هڅه به کوي چې په خپلې پاته دورې کې د جمهوري غوښتونکو سره د مالیاتو په قوانینو کې د اصلاحاتو د راوستلو په اړه کار وکړي. ښاغلي اوباما وویل چې د امریکا اقتصاد به، چې د نړۍ تر ټولو لوی اقتصاد دی، لا ښه شي. هغه وویل چې که څه هم بې کاري شپږو فیصدو ته کمه شوې ده خو د امریکايي کاریګرو روزمزد او عاید نه دی ډیر شوی.